**Lockheed F-104 Starfighter** je americké jednomotorové nadzvukové stíhacie lietadlo na vybojovanie vzdušnej nadvlády používané americkým letectvom v rokoch 1958 až 1969, a potom jednotkami Národnej leteckej gardy až do ich vyradenia v roku 1975. Lietadlo bolo vyrábané aj v licencii v ďalších krajinách. Stroje sa stali známe hlavne kvôli početným nehodám.

Vznik a vývoj
-------------

V roku 1951 americký konštruktér Clarence „Kelly" Johnson diskutoval o problémoch súčasných stíhacích lietadiel so stíhacími pilotmi bojujúcimi v Kórei. Americkí letci po skúsenostiach v bojoch so sovietskymi MiGmi-15 navrhovali menšie a jednoduchšie lietadlo s vysokými výkonmi.

Lockheed XF-104
Firma Lockheed začala s vývojom stroja, ktorý by dosahoval maximálnu rýchlosť 2 Machy a dostup 15 000 m v roku 1952. V marci 1953 si letectvo objednalo dva prototypy. Jednalo sa o stroj veľmi aerodynamického tvaru, ktorý súčasníci prirovnávali k strele s krátkymi krídlami a chvostovými plochami tvaru T. Prvý stroj, XF-104, vzlietol 4. marca 1954, no stroje s motormi Wright J65-W-6 nedokázali prekonať hranicu 2 Machy. Neskôr boli nahradené výkonnejšími General Electric J79-GE-3 s maximálnym ťahom 64,68 kN. Stroj YF-104A v roku 1955 dosiahol viacero svetových rekordov: výškový rekord 27 830 m (7. mája 1955) a rýchlostný rekord 2 259,341 km/h (16. mája 1955). V tej dobe to bolo po prvýkrát, čo oba rekordy držal jeden a ten istý typ stroja. Prvé dodávky strojov F-104A sa začali v roku 1955. Na koncoch malých krídel nových lietadiel mohli byť umiestnené riadené strely AIM-9 Sidewinder alebo prídavné nádrže, ktoré však nešlo počas letu odhodiť. Onedlho po zavedení verzie A došlo k odstráneniu nesených kanónov M61 Vulcan, čo sa neskôr ukázalo ako chyba. Následne sa začali vyrábať aj dvojmiestne F-104B. Existovala i prieskumná verzia RF-104A.

Pre taktické účely vrátane podpory pozemných vojsk bola vyvinutá verzia C (jednomiestna) a D (dvojmiestna). Stroje verzie D sa exportovali do Japonska a Kanady. Verzia F-104F bola cvičná, navrhnutá pre západonemeckú Luftwaffe, ktorá následne zakúpila jednomiestne stroje verzie G. Táto verzia bola exportovaná aj do Japonska a neskôr sa vyrábali licenčne v konzorciu Nemecka, Talianska, Belgicka a Holandska. Verzia G, ktorá bola takto vyrábaná, sa vyznačovala oproti predošlým verziám hlavne pevnejším drakom, ktorý bol predtým dôvodom častých nehôd strojov. Boli inštalované vztlakové klapky s ovievaním a sklopná nábežná hrana krídla. Stroje mali motor General Electric J79-GE-11A a niesli opäť kanón M61 Vulcan.

Poslednou verziou bola F-104S vyrábaná v taliansku firmou Fiat, posledné stroje tejto verzie po modernizácii slúžili v talianskom letectve až do roku 2004.

Používatelia
------------

Používatelia lietadiel F-104 Starfighter
### Vojenskí

F-104G Starfighter v službách belgických vzdušných síl, 1983
F-104J Japonských vzdušných síl sebaobrany
CF-104 Starfighter Kanadského kráľovského letectva počas letu, 1964
Letový záber lietadiel F-104G Starfighter Luftwaffe, 1965
Belgicko  **Belgicko**

* Belgické vzdušné sily

Taiwan  **Čínska republika**

* Vzdušné sily Čínskej republiky

Dánsko  **Dánsko**

* Dánske kráľovské letectvo

Grécko  **Grécko**

* Grécke vzdušné sily

Holandsko  **Holandsko**

* Holandské kráľovské letectvo

Japonsko  **Japonsko**

* Japonské vzdušné sily sebaobrany

Jordánsko  **Jordánsko**

* Jordánske kráľovské letectvo

Kanada  **Kanada**

* Kanadské kráľovské letectvo

Nemecko  **Nemecko**

* Luftwaffe
* Marineflieger

Nórsko  **Nórsko**

* Nórske kráľovské letectvo

Pakistan  **Pakistan**

* Pakistanské vzdušné sily

Spojené štáty  **Spojené štáty**

* United States Air Force
* Národná letecká garda

 **Španielsko**

* Španielske vzdušné sily

Taliansko  **Taliansko**

* Talianske vzdušné sily

Turecko  **Turecko**

* Turecké vzdušné sily

### Civilní

Spojené štáty  **Spojené štáty**

* NASA
* The Starfighters F-104 Demo Team
* F-104RB "Red Baron"

Exponáty na území Slovenska
---------------------------

F-104S-ASA/M Starfighter talianskych vzdušných síl vystavený v Múzeu letectva Košice
Jeden Aeritalia F-104S-ASA/M Starfighter talianskeho letectva je vystavený v Múzeu letectva Košice (pobočke Slovenského technického múzea v Košiciach). Slúžil v 5. stíhacom krídle *Giuseppe Cenni* so základňou v meste Cervia. Vyradený zo služby v talianskych vzdušných silách a následne darovaný Múzeu letectva v Košiciach v roku 2004.

Špecifikácie (F-104G)
---------------------

### Technický popis

**F-104G** je jednomiestny jednomotorový viacúčelový stredoplošník s nezvyčajne krátkym lichobežníkovým krídlom a chvostovými plochami v tvare T.

**Krídlo** s dvoma nosníkmi vytvára ako celok tuhú torznú skriňu, ktorá je prichytená k trupu v piatich bodoch. Krídlo s negatívnym vzopätím -10° má hrúbku nadzvukového profilu 3,36% štíhlosť 2,45. Poťah hornej a spodnej časti tvorí jeden panel s hrúbkou 6,3 mm pri koreni a 3,2 mm na špičke krídla. Na prednej hrane krídla sú v pianovom závese elektricky ovládané klapky s celkovou plochou 1,50 m². V neutrálnej polohe sú sklopené -2°, pri vzlete a zátačkách -15°, na pristátie sa vyklápajú na -30°. Elektricky ovládané vztlakové klapky na odtokovej hrane s plochou 2,11 m² sa sklápajú pri vzlete na -15°, pri pristátí na -45°. Hneď ako presiahne uhol vyklopenia -15°, sú klapky ovievané vzduchom od kompresoru cez 55 otvorov. Krídelká s plochou 0,85 m² sa ovládajú servoriadením systému Bertea. Krídlo má šípovitosť 18° 6′ v 25% hĺbky.

**Trup** je celokovová škrupina, ktorá obsahuje v zadnej časti hydraulicky ovládané brzdiace štíty s plochou 0,77 m². Kýl v spodnej časti trupu má plochu 0,55 m².

**Chvostové plochy** v tvare T pozostávajú z plávajúcej vodorovnej chvostovej plochy s plochou 4,48 m² a výchylkou smerom nahor +5°, nadol -17° a zvislej chvostovej plochy, ktorá má plošný rozmer 3,50 m². Smerovka s plochou 0,52 m² je ovládaná rovnako ako stabilizátor hydraulickým systémom Bertea.

**Pristávacie zariadenie** tvorí dopredu zatiahnuteľný predný podvozok (u lietadiel TF-104G sa predný podvozok zaťahuje dozadu) s kolesom s rozmermi 457 × 140 mm a hlavný podvozok s kolesami s rozmermi 660 × 203 mm. Pneumatiky Goodrich Typ VIII hlavného podvozku sa plnia tlakom 1,62 kPa (12,16 kg/km²), hydraulické diskové brzdy Bendix doplňuje protišmykové zariadenie Goodyear. Hlavný podvozok sa zaťahuje dovnútra trupu dopredu. Tlmiče H. M. Loud sú patentom Dowty. Rozchod je 2,71 m a rázvor 4,59 m.

**Motorová skupina**: Turbokompresorový motor J79-GE-11A je vybavený 17-stupňovým axiálnym kompresorom a 3-stupňovou axiálnou turbínou. Desať plameňcov spaľovacej komory uzatvára kruhový plášť. Komora prídavného spaľovania je zakončená výstupnou tryskou s plynule meniteľným prierezom. Suchá hmotnosť motora je 1 619 kg pri dĺžke 5 283 mm a max. priemere 973 mm. Palivový systém je pretlakový, pozostáva zo skupiny piatich trupových nádrží s celkovým obsahom 3 392 litrov a pri diaľkových preletoch ešte z nádrže s obsahom 462 litrov, ktorá sa upevňuje na miesto vymontovaného kanónu a jeho príslušenstva. Na konce krídel sa zavesujú prídavné nádrže po 645 litrov, zatiaľ čo dve prídavné nádrže pod krídlami pojmú po 740 litrov paliva JP-4 alebo JP-5. Olejová inštalácia pracuje s 15 litrami oleja.

**Systémy**: Zariadenie Airesearch udržuje vo vetranej a vykurovanej kabíne v závislosti od výšky letu pretlak 0,046 kPa. Dva nezávislé hydraulické systémy pracujú tlakom 27,99 kPa. Systém číslo 1 ovláda jednu polovicu stabilizátora, smerovku, krídelká cez tlakový valec servoriadenie a silové prvky autopilota. Systém číslo dva ovláda druhú polovicu stabilizátora, smerovku, krídelká, podvozok, brzdy, brzdiace štíty, riadenie kolesa predného podvozku a hydraulický motor generátora jednosmerného prúdu. Pri vysadení motora J79-GE-11A sa z boku trupu vysúva náporová turbína poháňajúca núdzové hydraulické čerpadlo a núdzovo aj elektrický generátor so 4,5 kVA na 115/200 V. Elektrická sieť je napájaná dvoma generátormi na striedavý prúd po 20 kVA na 115/200 V a jedným generátorom na striedavý prúd s 2,5 kVA na 115/200 V.

**Výzbroj** tvorí šesťhlavňový rotačný kanón M61 Vulcan kalibru 20 mm so zásobou 725 nábojov. Na univerzálnom trupovom závesníku a dvoch podkrídlových závesníkoch môže byť zavesená rôznorodá výzbroj do celkovej hmotnosti 1 813 kg. Dve riadené strely AIM-9 Sidewinder na koncoch krídel a dve ďalšie strely Sidewinder na špeciálnych závesníkoch pod trupom zvyšujú celkovú hmotnosť výzbroje na 2 203 kg. Bombardovacia výzbroj môže byť skombinovaná z trinástich druhov bômb od hmotnosti 99,7 kg do hmotnosti 907 kg a z ďalších druhov výzbroje ako kontajnerov LAU-3 a LAU-10 s neriadenými raketami kalibru 70 mm, mín MLU-10B, kontajnerov s elektronickou a inou špeciálnou výzbrojou. Medzi raketovú výzbroj patria aj riadené protizemné a protilodné raketové strely AGM-12 Bullpup, Nord A.S.20, Nord A.S.30 a Kormoran.

### Technické údaje

*Technické údaje a výkony sú spracované podľa*.

* **Posádka:** 1
* **Dĺžka:** 16,66 m
* **Rozpätie krídel:** 6,63 m
* **Výška:** 4,11 m
* **Nosná plocha:** 18,22 m²
* **Hmotnosť prázdneho lietadla:** 6 350 kg
* **Vzletová hmotnosť:** 9 365 kg
* **Maximálna vzletová hmotnosť:** 13 166 kg
* **Pohonná jednotka:** 1 × prúdový motor General Electric J79 s prídavným spaľovaním
	+ **Suchý ťah:** 44 kN
	+ **Najvyšší ťah s prídavným spaľovaním:** 69 kN

### Výkony

Kokpit lietadla F-104
* **Maximálna rýchlosť:** 2 459 km/h (Mach 2)
* **Bojový dolet:** 680 km
* **Preletový dolet:** 2 620 km
* **Dostup:** 15 000 m
* **Stúpavosť:** 240 m/s
* **Plošné zaťaženie:** 510 kg/m²
* **Pomer ťah/hmotnosť:** 0,54 pri maximálnej vzletovej hmotnosti (0,76 naložený)

### Výzbroj

* **Strelné zbrane:** 1 × šesťhlavňový rotačný kanón M61A1 Vulcan kalibru 20 mm so zásobou 725 nábojov
* **Podvesená:** 7 závesníkov s nosnosťou 1 814 kg:
	+ **Rakety:** 4 × AIM-9 Sidewinder
	+ **Iné:** bomby, rakety alebo iná podvesená munícia

Referencie
----------

1. ↑  NĚMEČEK, V. *Vojenská letadla 5. Letadla současnosti.*. Praha : Naše Vojsko, 1982. S. 43.
2. ↑  "F-104S-ASA-M" *Múzeum letectva v Košiciach (neoficiálna stránka)*. Citované: 10. August 2012.
3. ↑  F-104 Starfighter *Článok z denníka Korzár (rubrika Pohoda na víkend)*. Citované: 10. August 2012.
4. ↑  Popis inventáru Múzea letectva v Košiciach *Domovská stránka Slovenského technického múzea*. Citované: 10. August 2012.
5. ↑   *Quest for Performance: The Evolution of Modern Aircraft* [online]. nasa.gov, [cit. 2010-12-26]. Dostupné online. (po anglicky)

Literatúra
----------

* *Letectví a kosmonautika* (L+K), 1975.

Pozri aj
--------

* Dassault Mirage III
* English Electric Lightning
* EWR VJ 101
* Mikojan-Gurevič MiG-21
* Grumman F11F-1F Super Tiger
* Saunders-Roe SR.177
* Suchoj Su-15

Iné projekty
------------

Commons
* Spolupracuj na Commons Commons ponúka multimediálne súbory na tému **Lockheed F-104 Starfighter**


|  |  |
| --- | --- |
| Portal | Portál letectvo |